text: 84-årig død af sine kvæstelser - politiet efterlyser vidner
  03 januar 2017 kl. 10.43
  Mandag aften blev en 84-årig kvinde ramt af en bil i Esbjerg. Hun er nu afgået ved døden. Politiet efterlyser vidner.
  På Strandby Kirkevej i Esbjerg blev en kvinde mandag ved 17-tiden ramt af en bil. Den 84-årige kvinde er i dag tirsdag død af sine kvæstelser, bekræfter Søren Strægaard, vagtchef ved Syd- og Sønderjyllands Politi, overfor TV SYD.
  Kvinden blev ramt af bilen, da hun af ukendte årsager gik midt på kørebanen. Kvinden er formentligt blevet ramt og slynget op på bilens forrude.
  Ulykken skete på Strandby Kirkevej ud for nummer 100, og Syd- og Sønderjyllands Politi håber i forbindelse med efterforskningen at få kontakt til en mand og en kvinde, der befandt sig i en personbil umiddelbart bag køretøjet, der påkørte kvinden.
  Vidnerne standsede op i forbindelse med ulykken, men kørte fra stedet, inden betjentene kunne nå at afhøre dem.
  Politiet opfordrer vidnerne til at kontakte myndigheden på 114.
  Politiet søger vidner til trafikuheld i Esbjerg https://t.co/dRP2vPelNl
  
  